Objava zahtevka za registracijo imena v skladu s členom 50(2), točka (a), Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2022/C 49/07)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od datuma te objave.

ENOTNI DOKUMENT

„Cancoillotte“

EU št.: PGI-FR-02765 – 19. marec 2021

ZOP ( ) ZGO (X)

1. Ime

„Cancoillotte“

2. Država članica ali tretja država

Francija

3. Opis kmetijskega proizvoda ali živila

3.1. Vrsta proizvoda

Skupina 1.4 Drugi proizvodi živalskega izvora (jajca, med, različni mlečni proizvodi razen masla itn.)

3.2. Opis proizvoda, za katerega se uporablja ime iz točke 1

„Cancoillotte“ je specialiteta iz topljenega sira, ki se pripravi s topljenjem sira iz posnetega kravjega mleka, imenovanega metton, ki se mu dodata maslo in voda.

Tekstura končnega proizvoda je poltekoča do tekoča in nekoliko lepljiva.

Vonj in okus spominjata na mleko in maslo, pridružuje pa se jima rahla nota kvasa.

„Cancoillotte“ v naravni obliki, tj. brez aromatičnih dodatkov, je enotne smetanaste do svetlo rumene barve.

Vsebuje najmanj 20 % suhe snovi, vsebnost maščobe v končnem proizvodu pa znaša manj kot 15 % skupne teže.

Dovoljeni so samo naravne aromatične snovi in aromatični pripravki, kot so opredeljeni v Uredbi (EU) št. 1334/2008.

Aromatični dodatki so skupno omejeni na največ 20 % skupne teže končnega proizvoda in za vsako kategorijo posebej:

— začimbe, aromati, dišave: največ 5 % v končnem proizvodu,

— gobe, dišavnice, orehi: največ 10 % v končnem proizvodu,

— belo vino sort chardonnay, savagnin, aligoté, samostojno ali v mešanici, vina z ZOP „Arbois“, „Côtes du Jura“, „Château-Chalon“ ali „L’Etoile“, za katera se lahko uporablja tradicionalni izraz „vin jaune“, likersko vino, absint, češnjevec: največ 20 % v končnem proizvodu.

Če se uporabijo dodatki iz več kategorij, se zgoraj navedeni deleži ne seštevajo.

Doda se lahko tudi sol (NaCl).

Dovoljeno je dimljenje zorjenega osnovnega sira (metton).

3.3. Krma (samo za proizvode živalskega izvora) in surovine (samo za predelane proizvode)

Mleko je proizvedeno na kmetijskem gospodarstvu, ki izpolnjuje naslednje pogoje:

— najmanj 70 % (v suhi snovi) osnovnega obroka krav molznic izvira s kmetijskega gospodarstva,

— glavna krmna površina znaša najmanj 70 arov na kravo molznico.

Pri predelovalcih zbrano mleko za proizvodnjo belega osnovnega sira (metton) izvira iz črede, ki jo v najmanj dveh tretjinah sestavljajo krave molznice pasemskega tipa montbéliarde in/ali francoska listasta pasma in/ali vosgienne.

Lokalno izkoriščanje pašnega potenciala in uporaba lokalnih pasem goveda zagotavljata mleko, katerega maščoba je cenjena in se predeluje lokalno. Posneto mleko, ki ostane na voljo, vsebuje veliko beljakovin, to pa v povezavi s posebno lokalno tehnologijo zagotavlja kakovosten vmesni proizvod (metton) in tudi „Cancoillotte“.

3.4. Posebne faze proizvodnje, ki jih je treba izvajati na opredeljenem geografskem območju

Proizvodnja mleka, proizvodnja belega osnovnega sira (metton) ter njegovo zorjenje in topljenje morajo potekati na razmejenem geografskem območju.

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

Pakiranje poteka na geografskem območju, saj je treba proizvod zapakirati še vroč neposredno po topljenju.

3.6. Posebna pravila za označevanje proizvoda, za katerega se uporablja registrirano ime

Poleg obveznih navedb, ki se zahtevajo z zakonodajo o označevanju in predstavitvi živil, so na etiketi v istem vidnem polju:

— registrirano ime proizvoda: „Cancoillotte“ (ne glede na embalažo), pri čemer velikost črk ne sme biti manjša od dveh tretjin velikosti največjih črk na etiketi,

— navedba „zaščitena geografska označba“ ali kratica „ZGO“,

— simbol „ZGO“ Evropske unije.

Na etiketi proizvoda so navedene tudi:

— dodane aromatične snovi, kadar se uporabijo,

— navedba „Izdelano iz posnetega mleka“.

4. Jedrnata opredelitev geografskega območja

Geografsko območje obsega:

v departmajih Doubs, Jura, Haute-Saône in Territoire de Belfort: vse občine;

v departmaju Ain: občine Attignat, Beaupont, Bény, Béréziat, Bourg-en-Bresse, Ceyzériat, Coligny, Cormoz, Courmangoux, Courtes, Bresse Vallons, Curciat-Dongalon, Curtafond, Domsure, Drom, Foissiat, Jasseron, Jayat, Journans, Lescheroux, Malafretaz, Mantenay-Montlin, Marboz, Marsonnas, Meillonnas, Montagnat, Montrevel-en-Bresse, Pirajoux, Polliat, Ramasse, Revonnas, Saint-Denis-lès-Bourg, Saint-Didier-d’Aussiat, Saint-Etienne-du-Bois, Saint-Jean-sur-Reyssouze, Saint-Julien-sur-Reyssouze, Saint-Just, Saint-Martin-le-Châtel, Saint-Nizier-le-Bouchoux, Saint-Sulpice, Saint-Trivier-de-Courtes, Salavre, Servignat, Tossiat, Val Revermont, Verjon, Vernoux, Villemotier in Viriat;

v departmaju Côte d’Or: občine Athée, Auxonne, Beaumont-sur-Vingeanne, Bèze, Bézouotte, Billey, Blagny-sur-Vingeanne, Bourberain, Champagne-sur-Vingeanne, Champdôtre, Charmes, Chaume-et-Courchamp, Chazeuil, Cheuge, Cléry, Cuiserey, Dampierre-et-Flée, Drambon, Etevaux, Flagey-lès-Auxonne, Flammerans, Fontaine-Française, Fontenelle, Heuilley-sur-Saône, Jancigny, Labergement-lès-Auxonne, Lamarche-sur-Saône, Licey-sur-Vingeanne, Lux, Magny-Montarlot, Marandeuil, Maxilly-sur-Saône, Mirebeau-sur-Bèze, Montigny-Mornay-Villeneuve-sur-Vingeanne, Montmançon, Noiron-sur-Bèze, Oisilly, Orain, Perrigny-sur-l’Ognon, Pluvet, Poncey-lès-Athée, Pont, Pontailler-sur-Saône, Pouilly-sur-Vingeanne, Renève, Sacquenay, Saint-Léger-Triey, Saint-Maurice-sur-Vingeanne, Saint-Sauveur, Saint-Seine-en-Bâche, Saint-Seine-sur-Vingeanne, Soirans, Soissons-sur-Nacey, Talmay, Tanay, Til-Châtel, Tillenay, Tréclun, Trochères, Véronnes, Vielverge, Villers-les-Pots, Villers-Rotin in Vonges;

v departmaju Haute-Marne: občine Belmont, Chassigny, Coublanc, Cusey, Enfonvelle, Farincourt, Fresnes-sur-Apance, Genevrières, Gilley, Grenant, Maâtz, Melay, Neuvelle-lès-Voisey, Pressigny, Saulles, Savigny, Tornay, Valleroy, Voisey in Voncourt;

v departmaju Saône-et-Loire: občine Allerey-sur-Saône, Authumes, Bantanges, Baudrières, Beaurepaire-en-Bresse, Beauvernois, Bellevesvre, Les Bordes, Bosjean, Bouhans, Bragny-sur-Saône, Branges, Brienne, Bruailles, Champagnat, La Chapelle-Naude, La Chapelle-Saint-Sauveur, La Chapelle-Thècle, Charette-Varennes, Charnay-lès-Chalon, La Chaux, Ciel, Condal, Cuiseaux, Dampierre-en-Bresse, Devrouze, Diconne, Dommartin-lès-Cuiseaux, Le Fay, Flacey-en-Bresse, Frangy-en-Bresse, La Frette, Fretterans, Frontenard, Frontenaud, La Genête, Huilly-sur-Seille, Joudes, Jouvençon, Juif, Lays-sur-le-Doubs, Lessard-en-Bresse, Loisy, Longepierre, Louhans, Ménetreuil, Mervans, Le Miroir, Montagny-près-Louhans, Montcony, Montjay, Montpont-en-Bresse, Montret, Mouthier-en-Bresse, Navilly, Pierre-de-Bresse, Le Planois, Pontoux, La Racineuse, Rancy, Ratte, Romenay, Sagy, Saillenard, Saint-André-en-Bresse, Saint-Bonnet-en-Bresse, Sainte-Croix, Saint-Didier-en-Bresse, Saint-Etienne-en-Bresse, Saint-Germain-du-Bois, Saint-Gervais-en-Vallière, Saint-Martin-du-Mont, Saint-Martin-en-Gâtinois, Saint-Usuge, Saint-Vincent-en-Bresse, Saunières, Savigny-en-Revermont, Savigny-sur-Seille, Sens-sur-Seille, Serley, Sermesse, Serrigny-en-Bresse, Simandre, Simard, Sornay, Le Tartre, Thurey, Torpes, Toutenant, Tronchy, Varennes-Saint-Sauveur, Verdun-sur-le-Doubs, Vérissey, Villegaudin in Vincelles;

v departmaju Vosges: občine Ameuvelle, Châtillon-sur-Saône, Grignoncourt, Lironcourt, Martinvelle in Regnévelle.

5. Povezava z geografskim območjem

Povezava proizvoda „Cancoillotte“ z geografskim območjem temelji na njegovem slovesu in njegovih posebnih značilnostih.

Sloves proizvoda „Cancoillotte“ je povezan s tem, da izvira iz regije Franche-Comté. Na nacionalni in tudi mednarodni ravni je proizvod namreč poznan kot specialiteta regije Franche-Comté.

Poleg tega njegove posebne značilnosti temeljijo predvsem na večstoletnem znanju in izkušnjah proizvajalcev, zorilcev in topilcev.

Geografsko območje proizvoda „Cancoillotte“ sestavljajo nekdanja upravna regija Franche-Comté ter sosednje občine Ain, Côte d’Or, Haute-Marne, Saône-et-Loire in Vosges. V tej regiji, ki leži v vzhodnem delu osrednje Francije, je mlečna govedoreja pomembna dejavnost. Podnebje z velikimi temperaturnimi razlikami in količino padavin, ki je lepo razporejena skozi vse leto, pomladi pa obilna, je ugodno za rast trave. Ta pašni potencial se izkorišča za proizvodnjo mleka, ki je usmerjena v samozadostno preskrbo kmetijskih gospodarstev s krmo in v rejo čred lokalno uveljavljenih pasem goveda. Mleko s tega območja ima značilnosti, ki so primerne za izdelavo smetane in masla ter posnetega mleka, ki ga je mogoče predelati v sir.

Lokalno izkoriščanje pašnega potenciala določa osnovni obrok krav molznic, ki ga v veliki večini sestavlja krma s kmetijskega gospodarstva. Lokalne pasme goveda montbéliarde, francoska lisasta pasma in vosgienne sestavljajo več kot dve tretjini mlečne črede.

Proizvod „Cancoillotte“ je bil dolgo značilen za nižavje (ravnine in doline), na območju, ki je segalo od departmaja Ain do nekdanje regije Lorraine ter vse do predgorij Alp in Vogezov. Predelava mleka (smetana – maslo – sir) je bila namreč od nekdaj pomembna dejavnost na kmetijah, pri čemer je imela dvojni namen: za domačo uporabo in prodajo. Količina mleka, potrebna za preživetje, se je shranila, preostanek pa so predelali v družinski mlekarni.

Smetana se je pogosto namenila za maslo, iz posnetega mleka pa so izdelovali sir (imenovan metton), ki ni bil primeren za uživanje kot tak, temveč so ga po obveznem zorjenju in nato topljenju uživali kot „Cancoillotte“.

Ko še ni bilo zadružnih mlekarn, je bil „Cancoillotte“ v prvi vrsti „sir“ za domačo uporabo. Osnovni sir (metton) so prodajali tudi na tržnicah v regiji.

Lokalne mlekarne so ohranile tradicijo proizvodnje smetane in masla, tako da imajo na voljo posneto mleko, ki se med drugim lahko uporabi za izdelavo osnovnega sira (metton).

Glavne značilnosti proizvoda „Cancoillotte“ so:

— zelo nizka preostala vsebnost maščobe, ki mora biti v končnem proizvodu nižja od 15 %,

— poltekoča do tekoča in nekoliko lepljiva tekstura,

— vonj in okus, ki spominjata na mleko in maslo, z rahlo noto kvasa.

Posebnosti proizvoda so posledica posebne tehnologije (uporaba posnetega mleka, zorjenje sirnih zrn ter dodajanje vode in omejene količine stopljenega masla).

Lokalno izkoriščanje pašnega potenciala in uporaba lokalnih pasem goveda zagotavljata mleko z maščobo, ki je zelo bogata in cenjena. Da ta maščoba ne bi izgubila svojih značilnosti z lipolizo, je proizvodnja mleka tradicionalno potekala v bližini mlekarn na omejenem območju. Ker je ta maščoba, odvzeta za proizvodnjo smetane in masla, tako kakovostna, se je pojavila posebna tehnologija za predelavo posnetega mleka v poseben proizvod: „Cancoillotte“.

To lokalno izkoriščanje pašnega potenciala in uporaba lokalnih pasem goveda namreč zagotavljata tudi mleko, ki ima več beljakovin od francoskega nacionalnega povprečja. Bogastvo beljakovin v mleku, ki se uporabi za izdelavo osnovnega sira (metton), je jamstvo za uspeh te predelave v sir. Kakovost vmesnega proizvoda (metton) zagotavlja dobro organoleptično kakovost končnega proizvoda „Cancoillotte“.

Posebno znanje in izkušnje pri izdelavi in topljenju pripomorejo k hitremu zorjenju sirnine, saj zorilec spremlja videz osnovnega sira (metton), njegov okus in vonj. Sir iz posnetega mleka (metton) mora namreč že po končanem zorjenju imeti svojevrstne značilnosti, ki dajejo končni okus proizvodu „Cancoillotte“: vonj in okus, ki spominjata na mleko in maslo, ter rahla nota kvasa.

Ta sir, dobljen iz posnetega mleka, je treba stopiti z dodajanjem masla v razmerju, ki zagotavlja nizko vsebnost maščobe v končnem proizvodu. Za topljenje sirov je potrebne veliko spretnosti, za kar mora vsak topilec „imeti roko“, ta spretnost pa se prenaša na ravni posamezne sirarne in zagotavlja posebno teksturo proizvoda „Cancoillotte“.

Ker lahko osnovni sir (metton) z zorjenjem pridobi močno noto kvasa, so proizvajalci iz regije proizvod aromatizirali tako, da so med topljenjem sira v kozico dodajali sestavine, ki so jih imeli doma: zlasti česen, šalotko, vino, orehe, drobnjak in gobe. Tradicionalno se doda tudi vino, ki so ga nekdaj dodajali za večjo tekočnost proizvoda.

Posebnost proizvoda „Cancoillotte“ je predvsem njegov nekdanji in današnji sloves, ki je povezan z njegovim poreklom.

Jezikoslovni in etnografski atlas regije Franche-Comté (Atlas Linguistique et Ethnographique de La Franche-Comté) avtorice C. Dondaine (1978) priča o tem, da se je ta beseda redno uporabljala že daleč v preteklosti (vsaj v 19. stoletju).

Proizvod „Cancoillotte“ se je razširil vse do meja nekdanje regije Franche-Comté in še dlje.

Industrijska izdelava proizvoda „Cancoillotte“ se je začela po prvi svetovni vojni, zlasti pa se je razvila sredi 20. stoletja.

Med vojno v obdobju 1939–1945 so imeli prebivalci iz regije posebno živilsko karto za proizvod „Cancoillotte“.

Proizvod „Cancoillotte“ se še danes omenja v delih, ki obravnavajo tradicionalne proizvode, kot je delo z naslovom Franche-Comté: proizvodi z območja in tradicionalni recepti – 1993 – Seznam francoske kulinarične dediščine – založba Albin Michel/Cnac (Franche-Comté: produits du terroir et recettes traditionnelles – 1993 – Inventaire du patrimoine culinaire de la France – Edition Albin Michel/Cnac). Redno se pojavlja v časopisnih člankih (npr. „L’Est Républicain – 24. 11. 2015 – Bientôt au tour de la ‚Cancoillotte‘ ? “) ali reportažah v domačem tisku, na primer v televizijskem dnevniku največjega francoskega kanala (https://www.facebook.com/watch/?v=855699664847425). Proizvod „Cancoillotte“ se uporablja v številnih receptih na kuharskih spletiščih, namenjenih širši javnosti: 58 receptov na osnovi proizvoda „Cancoillotte“ je mogoče najti na spletišču www.marmiton.org/, 43 pa na spletišču www.cuisineaz.com/. Proizvodu „Cancoillotte“ so posvečena lokalna in celo nacionalna tekmovanja, kot je splošno kmetijsko tekmovanje, na katerem podeljujejo medalje v dveh kategorijah, za naravni proizvod „Cancoillotte“ in za aromatizirani proizvod „Cancoillotte“ (https://palmares.concours-general-gricole.fr/produits).

Vabljiv in priljubljen videz proizvoda ter blagozvočnost njegovega poimenovanja sta očarala številne pesnike in pevce iz regije. O proizvodu „Cancoillotte“ prepeva celo umetnik mednarodnega slovesa, H. F. Thieffaine (glej odlomek koncerta iz leta 2015: https://www.youtube.com/watch?v=M1_uhIhhAMw).

Proizvod „Cancoillotte“, ki so ga tradicionalno uživali predvsem na severovzhodu in v vzhodnem delu osrednje Francije, od regije Lorraine do regije Bresse, je pogosto priloga drugih regionalnih specialitet, kot je „Saucisse de Morteau“ ali „Saucisse de Montbéliard“.

Sklic na objavo specifikacije proizvoda

(člen 6(1), drugi pododstavek, te uredbe)

https://extranet.inao.gouv.fr/fichier/CDC-Cancoillotte-211006.pdf

(1) UL L 343, 14.12.2012, str. 1.